ছাত্র–জনতার অভ্যুত্থান পরবর্তী ঘটনাবলি

**[[ছাত্র-জনতার অভ্যুত্থান|ছাত্র—জনতার অভ্যুত্থান]] পরবর্তী ঘটনাবলির** মধ্যে রয়েছে ২০২৪ সালের জুলাই থেকে আগস্ট পর্যন্ত গণঅভ্যুত্থান এবং প্রধানমন্ত্রী শেখ হাসিনার পদত্যাগের পর বাংলাদেশে ঘটে যাওয়া গুরুত্বপূর্ণ রাজনৈতিক, সাংবিধানিক এবং সামাজিক পরিবর্তনের ধারাবাহিক ঘটনাবলি। এই অভ্যুত্থান, যা প্রাথমিকভাবে ব্যাপক জনসাধারণের আন্দোলন এবং সংস্কারের আহ্বানের মাধ্যমে উদ্ভূত হয়েছিল, বাংলাদেশের রাজনৈতিক দৃশ্যপটে বড় ধরনের পরিবর্তন আনে।

অভ্যুত্থানের পরপরই দেশে সহিংস পরিস্থিতি সৃষ্টি হয়, সাংবিধানিক সংকট দেখা দেয় এবং অন্তর্বর্তীকালীন সরকার গঠন করা হয়। এই ঘটনাগুলো আরও প্রতিবাদ ও সংস্কারের দাবি তুলে ধরে, পাশাপাশি ব্যাপক তদন্ত শুরু হয়। এই পুরো সময়টি দেশের ইতিহাসে একটি গুরুত্বপূর্ণ মুহূর্ত হিসেবে চিহ্নিত হয়, কারণ এটি দেশের শাসনব্যবস্থা, আইনি কাঠামো এবং সামাজিক কাঠামোকে নতুনভাবে গড়ে তোলে।

## সহিংসতা এবং অস্থিরতা

### বাংলাদেশ

২০২৪ সালের ৫ আগস্ট, প্রধানমন্ত্রী শেখ হাসিনার পদত্যাগের পর, বাংলাদেশে রাজনৈতিক স্থাপনাসমূহ, সংখ্যালঘু সম্প্রদায় এবং গুরুত্বপূর্ণ সাংস্কৃতিক স্থাপনার উপর ব্যাপক সহিংসতা ছড়িয়ে পড়ে। ঢাকায়, আওয়ামী লীগ-এর গুলিস্তান আবরার ফাহাদ এভিনিউর (সাবেক বঙ্গবন্ধু এভিনিউ) প্রধান কার্যালয় এবং জাতীয় পার্টি(জাপা)র বিজয় নগরের কেন্দ্রীয় কার্যালয়ে অজ্ঞাত হামলাকারীরা হামলা চালায় এবং অগ্নিসংযোগ করে।

২০২৪ সালের আগস্ট থেকে ডিসেম্বর মাস পর্যন্ত, সংখ্যালঘু সম্প্রদায়, বিশেষ করে হিন্দু এবং আহমদিয়াদের উপর সহিংসতার খবর পাওয়া যায়। প্রতিবেদনে জানা যায়, এই সময়ে ২,২০০টিরও বেশি সহিংসতার ঘটনা ঘটেছে, যার মধ্যে ১৫২টি মন্দিরে হামলা এবং ২৩ জনের মৃত্যু ঘটেছে। ভারতীয় বিদেশমন্ত্রী এস. জয়শঙ্কর এই হামলার নিন্দা জানিয়ে অন্তর্বর্তীকালীন সরকারকে সংখ্যালঘুদের নিরাপত্তায় "কঠোর পদক্ষেপ" নেওয়ার আহ্বান জানান। চট্টগ্রামের হাজারী গলির সহিংসতা এবং সাইফুল ইসলাম আলিফের হত্যা-র ঘটনাগুলো এসব সহিংসতার একটি কারণ হিসেবে বিবেচিত হয়েছে।

২০২৫ সালের ৫ ফেব্রুয়ারি সন্ধ্যায়, "বুলডোজার মার্চ"-এর ডাকের প্রেক্ষিতে ধানমন্ডি ৩২-এ বিপুলসংখ্যক বিক্ষোভকারী জড়ো হয়। তারা এই স্থানকে "ফ্যাসিবাদের তীর্থস্থান" হিসেবে আখ্যায়িত করে ধ্বংসের আহ্বান জানায়। বিক্ষোভ দ্রুত সহিংসতায় রূপ নেয়; তারা মূল প্রবেশদ্বার ভেঙে ভেতরে ঢুকে ব্যাপক ভাঙচুর চালায়, যার মধ্যে শেখ মুজিবুর রহমানের একটি ম্যুরালও ধ্বংস করা হয়। এই ঘটনার সাথে মিল রেখেই, শেখ হাসিনা ভারতে নির্বাসনে অবস্থান করে একটি বক্তৃতা দেন। সেখানে তিনি অন্তর্বর্তী সরকারকে "অসাংবিধানিক" আখ্যা দিয়ে তার সমর্থকদের আহ্বান জানান সরকারবিরোধী আন্দোলনে অংশ নিতে। তিনি বলেন, "[তারা] একটি ভবন ধ্বংস করতে পারে, কিন্তু ইতিহাস মুছে ফেলতে পারবে না।"

এই বক্তব্যের পর, বৈষম্যবিরোধী ছাত্র আন্দোলন-এর আহ্বায়ক হাসনাত আবদুল্লাহ ফেসবুকে এক স্ট্যাটাসে লেখেন:

এই ঘটনার নিন্দা জানায় বিভিন্ন নাগরিক সমাজ ও রাজনৈতিক সংগঠন। প্রধান উপদেষ্টার কার্যালয়ের প্রেস উইং একে "অপ্রত্যাশিত ও অনভিপ্রেত" উল্লেখ করে জানায়, এটি জুলাই বিপ্লব নিয়ে শেখ হাসিনার উসকানিমূলক মন্তব্যের ফলে সৃষ্ট ক্ষোভের বহিঃপ্রকাশ।

২০২৫ সালের ৭ ফেব্রুয়ারি, বিক্ষোভকারীরা আ. ক. ম. মোজাম্মেল হক—সাবেক মুক্তিযুদ্ধ বিষয়ক মন্ত্রী—এর বাড়িতে হামলা চালায় বুলডোজার মার্চ কর্মসূচির অংশ হিসেবে। এ সময় এক স্থানীয় মসজিদের অজ্ঞাত ব্যক্তি জানায়, "মানুষ মন্ত্রীর বাড়িতে হামলা চালাচ্ছে", যার ফলে স্থানীয় জনতা পাল্টা আক্রমণ চালায়। হামলায় ১৫ জন আহত হন, যাদের একজন পরে মারা যান। সহিংসতা ঠেকাতে সরকার "অপারেশন ডেভিল হান্ট" নামক দেশব্যাপী বিশেষ অভিযান শুরু করে। ১০ ফেব্রুয়ারি ২০২৫ পর্যন্ত ১,৩০০-রও বেশি ব্যক্তিকে গ্রেপ্তার করা হয়। বাংলাদেশের স্বরাষ্ট্র উপদেষ্টা জাহাঙ্গীর আলম চৌধুরী ঘোষণা দেন, এই অভিযান চলবে "যতক্ষণ না আমরা শয়তানদের সমূলে উৎপাটন করি"।

### ভারত

সংখ্যালঘুদের উপর সহিংসতার ঘটনার পর হিন্দু সন্ন্যাসী চিন্ময় কৃষ্ণ দাস, যিনি চিন্ময় প্রভু নামেও পরিচিত, হিন্দু অধিকার আন্দোলনের একজন প্রধান মুখ হিসেবে উঠে আসেন। ২০২৪ সালের ২৫ নভেম্বর, তাকে হযরত শাহজালাল আন্তর্জাতিক বিমানবন্দর থেকে রাষ্ট্রদ্রোহের অভিযোগে গ্রেপ্তার করা হয়। অভিযোগ ছিল, তিনি এবং আরও কিছু লোক ২০২৪ সালের অক্টোবর মাসে চট্টগ্রামে হিন্দু অধিকার র‍্যালির সময় বাংলাদেশের জাতীয় পতাকার উপরে গেরুয়া পতাকা উড়িয়েছিলেন, যা দেশের সার্বভৌমত্বের প্রতি অসম্মান হিসেবে দেখা হয়। এই কাজ বাংলাদেশ দণ্ডবিধির ১২৩ক ধারায় শাস্তিযোগ্য অপরাধ।

দাসের গ্রেপ্তারের প্রতিবাদে, ২০২৪ সালের ২ ডিসেম্বর, বিশ্ব হিন্দু পরিষদ-সংযুক্ত একটি ডানপন্থী হিন্দুত্ববাদী সংগঠন 'হিন্দু সংঘর্ষ সমিতি'-র সদস্যরা জোরপূর্বক আগরতলা, ত্রিপুরায় অবস্থিত বাংলাদেশের সহকারী হাই কমিশনের ভেতরে ঢুকে পড়ে। তারা সেখানে ভাঙচুর চালায় এবং বাংলাদেশের জাতীয় পতাকায় আগুন ধরিয়ে দেয়। অভিযোগ আছে, এই ঘটনা ঘটার সময় সেখানকার আইনশৃঙ্খলা রক্ষাকারী বাহিনী উপস্থিত থাকলেও কোনো হস্তক্ষেপ করেনি।

বাংলাদেশ সরকার এই হামলার নিন্দা জানিয়ে একে "পরিকল্পিত" এবং ১৯৬১ সালের ভিয়েনা কনভেনশন অন ডিপ্লোম্যাটিক রিলেশনস লঙ্ঘন বলে অভিহিত করে। প্রতিবাদস্বরূপ, বাংলাদেশ ঢাকায় নিযুক্ত ভারতের হাইকমিশনারকে তলব করে আনুষ্ঠানিকভাবে উদ্বেগ জানায়। জবাবে ভারতের বিদেশ মন্ত্রক ঘটনাটিকে "গভীরভাবে দুঃখজনক" বলে উল্লেখ করে এবং প্রয়োজনীয় পদক্ষেপ নেওয়ার আশ্বাস দেয়। পরে সন্দেহভাজন হিসেবে সাতজনকে আটক করা হয় এবং সহকারী হাই কমিশনের দায়িত্বে থাকা তিন পুলিশ সদস্যকে কর্তব্যে অবহেলার অভিযোগে বরখাস্ত করা হয়।
## অন্তর্বর্তীকালীন সরকার গঠন

শেখ হাসিনার পদত্যাগের পর, সেনাবাহিনী প্রধান জেনারেল ওয়াকার-উজ-জামান ও রাষ্ট্রপতি মোহাম্মদ সাহাবুদ্দিন দেশের রাজনৈতিক পরিস্থিতি স্থিতিশীল করতে একটি অন্তর্বর্তীকালীন সরকার গঠনের ঘোষণা দেন। এরপর রাষ্ট্রপতি রাজনৈতিক নেতাদের সঙ্গে আলোচনা শুরু করেন এবং ২০২৪ সালের ৬ আগস্ট জাতীয় সংসদ ভেঙে দেন। তিনি বাংলাদেশের সংবিধানের ৭২(১) অনুচ্ছেদের জরুরি বিধান প্রয়োগ করেন, যা পূর্ণ মেয়াদের আগেই সংসদ ভেঙে দেওয়ার সুযোগ দেয়।

এই আন্দোলনের নেতৃত্ব দেওয়া বৈষম্যবিরোধী ছাত্র আন্দোলন অন্তর্বর্তীকালীন সরকারের প্রধান হিসেবে অর্থনীতিবিদ ও নোবেল বিজয়ী মুহাম্মদ ইউনূস-এর নাম প্রস্তাব করে। তখন ইউনূস প্যারিস-এ অবস্থান করছিলেন। আলোচনার পর তিনি প্রস্তাব গ্রহণ করেন, এবং ২০২৪ সালের ৭ আগস্ট সরকার চূড়ান্ত করা হয়। ৮ আগস্ট ঢাকায় মুহাম্মদ ইউনূস প্রধান উপদেষ্টা হিসেবে শপথ গ্রহণ করেন। ইউনূসের নেতৃত্বাধীন অন্তর্বর্তীকালীন সরকারে আরও ১৬ জন উপদেষ্টা হিসেবে শপথ নেন।

## সাংবিধানিক সংকট

অন্তর্বর্তীকালীন সরকার গঠনের ফলে এক নজিরবিহীন সাংবিধানিক সংকট সৃষ্টি হয়। এই সংকটের মূল ছিল সংবিধানে এমন কাউকে সরকারপ্রধান হিসেবে নিয়োগের বিষয়টি স্পষ্টভাবে না বলা, যিনি নির্বাচিত নন—যেমন মুহাম্মদ ইউনূস। বাংলাদেশের সংবিধানের ৫৬(১) অনুচ্ছেদ অনুযায়ী, প্রধানমন্ত্রীকে সংসদের সদস্য হতে হয়। কিন্তু ইউনূস সংসদ সদস্য না হওয়ায় তাঁর নিয়োগ নিয়ে বড় ধরনের আইনি অনিশ্চয়তা তৈরি হয়।

২০২৪ সালের ৬ আগস্ট রাষ্ট্রপতি মোহাম্মদ সাহাবুদ্দিন সংসদ ভেঙে দেওয়ায় আরও প্রশ্ন ওঠে। সংবিধানের ৭২(১) অনুচ্ছেদের জরুরি বিধান অনুযায়ী রাষ্ট্রপতির সংসদ ভাঙার ক্ষমতা থাকলেও, বাংলাদেশের সংবিধানের লেখক কামাল হোসেন বলেন যে, এই বিধান কখনোই একটি নির্বাচিত সরকার অপসারণ বা সংসদীয় প্রক্রিয়া এড়িয়ে যাওয়ার জন্য প্রয়োগ করার কথা ছিল না।

ক্ষমতাচ্যুত প্রধানমন্ত্রী শেখ হাসিনা অন্তর্বর্তীকালীন সরকার গঠনের নিন্দা জানিয়ে বলেন, এটি "সংবিধান সংস্কারের নামে অসাংবিধানিক ক্ষমতা দখল"। তার ছেলে সজীব ওয়াজেদ জয়-ও এই পদক্ষেপের সমালোচনা করেন এবং একে "গণতন্ত্রের জন্য বিপজ্জনক নজির" বলেন। সামাজিক যোগাযোগমাধ্যমে দেওয়া এক পোস্টে তিনি অভিযোগ করেন, এই সরকারের পেছনে বিদেশি শক্তির মদদ রয়েছে।

বাংলাদেশের সুপ্রিম কোর্টে অন্তর্বর্তীকালীন সরকারের সাংবিধানিক বৈধতা নিয়ে রুল জারি করা হয়। বর্তমান সংবিধানের ১২৩ অনুচ্ছেদ অনুযায়ী, সংসদ ভেঙে দেওয়ার ৯০ দিনের মধ্যে সাধারণ নির্বাচন অনুষ্ঠিত হওয়া বাধ্যতামূলক। এর জবাবে  উপদেষ্টা নাহিদ ইসলাম বলেন যে, একটি নতুন সংবিধান প্রণয়নের উদ্দেশ্যে একটি গণপরিষদ নির্বাচন অনুষ্ঠিত হবে। এরপর অন্তর্বর্তীকালীন সরকার পরবর্তী গণপরিষদ নির্বাচনের রোডম্যাপ তৈরির জন্য একটি সংবিধান সংস্কার কমিশন গঠন করে।

## বিচারিক অভ্যুত্থানের অভিযোগ
২০২৪ সালের ১০ আগস্ট আপিল বিভাগের বিচারপতিদের একটি পূর্ণাঙ্গ সভা নির্ধারিত ছিল, যা অনেক পর্যবেক্ষকের মতে, যেমন এলডিপি মহাসচিব রেদওয়ান আহমেদ, এটি অস্বাভাবিক ও অসাংবিধানিক পদক্ষেপ ছিল। অনেকে এই সভাকে অন্তর্বর্তীকালীন সরকারকে দুর্বল করে হাসিনাকে আবার ক্ষমতায় ফিরিয়ে আনার উদ্দেশ্যে রায় প্রদানের ভূমিকা হিসেবে দেখেছেন।

এদিন বৈষম্যবিরোধী ছাত্র আন্দোলনের একজন সমন্বয়ক হাসনাত আবদুল্লাহ সুপ্রিম কোর্ট ঘেরাওয়ের ডাক দেন। এরপর সুপ্রিম কোর্ট প্রাঙ্গণে ব্যাপক বিক্ষোভ শুরু হয়। শত শত শিক্ষার্থী, যারা বৈষম্যবিরোধী ছাত্র আন্দোলনের ব্যানারে এসেছিলেন, আইনজীবী ও নাগরিক সমাজের সদস্যরা প্রধান বিচারপতির পদত্যাগের দাবি তোলেন। তারা অভিযোগ করেন, প্রধান বিচারপতি বিচার বিভাগকে ব্যবহার করে হাসিনাকে ফের ক্ষমতায় আনতে চেয়েছেন এবং তাঁকে "সাবেক সরকারের হাতের পুতুল" বলে অভিহিত করেন। অন্তর্বর্তীকালীন সরকারের উপদেষ্টা আসিফ মাহমুদ প্রধান বিচারপতি ওবায়দুল হাসান-এর বিরুদ্ধে সরকারের সঙ্গে পরামর্শ না করে পূর্ণাঙ্গ বেঞ্চ সভা ডাকার সমালোচনা করেন এবং তাঁর পদত্যাগ দাবি করেন।

বিক্ষোভের পর, ২০২৪ সালের ১০ আগস্ট প্রধান বিচারপতি ওবায়দুল হাসান পদত্যাগ করেন। ঢাকায় আরও পাঁচজন জ্যেষ্ঠ বিচারপতি পদত্যাগ করেন, এরপর চট্টগ্রাম, খুলনা ও সিলেট সহ অন্যান্য শহরের বিচারপতিরাও পদত্যাগ করেন। সব মিলিয়ে প্রায় বারোজন বিচারপতি পদত্যাগ করেন বা অপসারিত হন, যার উদ্দেশ্য ছিল বিচার বিভাগের উপর আস্থা ফিরিয়ে আনা এবং পক্ষপাতদুষ্টতা দূর করা।

## ধারাবাহিক আন্দোলন
### পুলিশদের ধর্মঘট
৬ আগস্ট বাংলাদেশ পুলিশ সার্ভিস অ্যাসোসিয়েশন তাদের সদস্যদের জন্য উন্নত নিরাপত্তা ব্যবস্থার দাবিতে একটি সাধারণ ধর্মঘট ডাকে। অ্যাসোসিয়েশনটি চলমান অস্থিরতা ও সহিংসতায় পুলিশের ভূমিকার জন্য দুঃখ প্রকাশ করে। তারা জানায়, পুলিশ “গুলি চালাতে বাধ্য হয়েছিল” এবং পরে তাদের “ভিলেন” হিসেবে উপস্থাপন করা হয়েছে। এরপর দেশের বিভিন্ন স্থানে ট্রাফিক পুলিশ না থাকায় শিক্ষার্থী এবং কিছু আধাসামরিক বাহিনীর সদস্যদের ট্রাফিক নিয়ন্ত্রণ ও আইনশৃঙ্খলা রক্ষার দায়িত্ব পালন করতে দেখা যায়। একই সময়ে বিমান বাহিনীর সদস্যদের শাহজালাল আন্তর্জাতিক বিমানবন্দরের নিরাপত্তায় মোতায়েন করা হয়। পুলিশ মহাপরিদর্শক মোঃ ময়নুল ইসলাম ৮ আগস্ট সন্ধ্যার মধ্যে সব কর্মকর্তাকে কাজে যোগ দেওয়ার নির্দেশ দেন।

১১ আগস্ট, অবসরপ্রাপ্ত ব্রিগেডিয়ার জেনারেল এম সাখাওয়াত হোসেন, যিনি অন্তর্বর্তীকালীন সরকারের স্বরাষ্ট্র উপদেষ্টা হিসেবে দায়িত্ব পালন করছিলেন, পুলিশ কর্মকর্তাদের নিজ নিজ স্টেশনে ফিরে যাওয়ার আহ্বান জানান এবং তাদের দাবিগুলো পূরণের আশ্বাস দেন। এরপর ওইদিনই অ্যাসোসিয়েশন ও অন্তর্বর্তী সরকারে বৈঠকের পর ধর্মঘট প্রত্যাহার করা হয়। ১৫ আগস্টের মধ্যে দেশের ৬৩৯টি থানার স্বাভাবিক কার্যক্রম পুরোপুরি পুনরায় শুরু হয়।

### বাংলাদেশ ব্যাংক বিক্ষোভ
৭ আগস্ট, বাংলাদেশ ব্যাংক-এর কয়েকজন কর্মকর্তা গভর্নরের অফিসের কাছে বিক্ষোভ শুরু করেন, যাদের অভিযোগ ছিল কিছু শীর্ষ কর্মকর্তার দুর্নীতির সঙ্গে জড়িত থাকার। একই দিন, ব্যাংকের একজন উপ-গভর্নর পদত্যাগ করেন এবং আরও তিনজন তাদের পদ ছাড়ার ইচ্ছা প্রকাশ করেন। ৯ আগস্ট, ব্যাংকের গভর্নর আবদুর রউফ তালুকদার ব্যক্তিগত কারণ দেখিয়ে পদত্যাগ করেন।

### হিন্দু অধিকার বিক্ষোভ

৯ আগস্ট, বাংলাদেশ হিন্দু জাগরণ মঞ্চ ঢাকায় হিন্দু সম্প্রদায়ের উপর হামলার প্রতিবাদে বিক্ষোভ করে। তারা সংখ্যালঘুদের জন্য একটি মন্ত্রণালয়, সংখ্যালঘু সুরক্ষা কমিশন, হামলার বিরুদ্ধে কঠোর আইন এবং সংসদে সংখ্যালঘুদের জন্য ১০% কোটা দাবি করে। টাঙ্গাইল ও খুলনাতেও একই দাবিতে বিক্ষোভ হয়।

### আওয়ামী লীগ বিক্ষোভ
৯ আগস্ট, হাজার হাজার আওয়ামী লীগ সমর্থক গোপালগঞ্জে ঢাকা–খুলনা মহাসড়ক এর একটি অংশ দুই ঘণ্টার জন্য অবরোধ করেন শেখ হাসিনার ফেরার দাবিতে। পরদিন সেনাবাহিনী বিক্ষোভকারীদের সরাতে গেলে সংঘর্ষ বাধে, যাতে ১৫ জন আহত হন এবং একটি সেনাবাহিনীর গাড়িতে আগুন ধরিয়ে দেওয়া হয়।

### রেসিস্টেন্স উইক
১৩ আগস্ট, বৈষম্যবিরোধী ছাত্র আন্দোলন "রেসিস্টেস উইক" বা "প্রতিরোধ সপ্তাহ" নামে একটি কর্মসূচি ঘোষণা করে। তারা চারটি মূল দাবি তুলে ধরে: 
#* জুলাইয়ের গণহত্যা-র দ্রুত বিচার নিশ্চিত করতে বিশেষ ট্রাইব্যুনাল গঠন 
#* শেখ হাসিনার পদত্যাগের পর সংখ্যালঘুদের উপর হামলার বিচার 
#* আন্দোলন বিরোধী ও দমনকারী সরকারি কর্মকর্তাদের অপসারণ 
#* সরকারি ক্ষেত্রে বৈষম্যের শিকার কর্মকর্তাদের সমান অধিকার নিশ্চিত করা।

### ধানমণ্ডি ৩২ দখল
১৫ আগস্ট, বিক্ষোভকারীরা ধানমন্ডি ৩২ নম্বর এলাকায় অবস্থান নেয় যাতে আওয়ামী লীগ সমর্থকরা শেখ মুজিবুর রহমান-এর বাসভবনের দিকে মার্চ করতে না পারে, যা জাতীয় শোক দিবস হিসেবে পালন করা হয়। আন্দোলনকারীরা ৩০ জনকে আটক করে, যারা শেখ মুজিবুর রহমান বা আওয়ামী লীগের ছবি বা তথ্য বহন করছিলেন। *[[রয়টার্স]]*, *[[দ্য নিউ ইয়র্ক টাইমস]]* সহ কিছু গণমাধ্যমের প্রতিবেদকদের অভিযোগ অনুযায়ী, সাংবাদিকদের হয়রানিও করা হয়। আহত এক আওয়ামী লীগ কর্মী পরে ৩০ আগস্ট মারা যান।

বাংলাদেশ জাতীয়তাবাদী দল ১৫ ও ১৬ আগস্ট দেশব্যাপী অবস্থান কর্মসূচির ডাক দেয়, শেখ হাসিনাকে গণহত্যার দায়ে বিচারের দাবি জানিয়ে।

### আনসার বিক্ষোভ

২৫ আগস্ট ২০২৪, বাংলাদেশ আনসার-এর একটি অংশ বাংলাদেশ সচিবালয় এলাকায় বিক্ষোভ করে। তারা তাদের চাকরি জাতীয়করণ এবং তিন বছর কাজের পর বাধ্যতামূলক ছয় মাসের "বিশ্রাম ব্যবস্থা" বাতিলের দাবি জানায়। অস্থায়ী সরকারের স্বরাষ্ট্র উপদেষ্টা জাহাঙ্গীর আলম চৌধুরী বিক্ষোভকারীদের সঙ্গে সাক্ষাৎ করেন এবং বিশ্রাম ব্যবস্থা বাতিলের প্রাথমিক সিদ্ধান্ত জানান। তিনি জানান, চাকরি জাতীয়করণ বিষয়ে পর্যালোচনার জন্য একটি কমিটি গঠন করা হবে। তবে তাৎক্ষণিক প্রতিশ্রুতি না পেয়ে আনসার সদস্যরা অসন্তুষ্ট ছিলেন। পরে সেদিন ছাত্রদের সঙ্গে সংঘর্ষে ৫০ জন আহত হন।
২৬ আগস্ট, অবৈধ জমায়েতের অভিযোগে ৩০৩ জন আনসার সদস্যকে গ্রেপ্তার করা হয়, এবং ৯ জন ডেপুটি ডিরেক্টর ও ১০ জন ডিরেক্টরকে বদলি করা হয়।
ডিএমপি সচিবালয় ও প্রধান উপদেষ্টার বাসভবনের আশেপাশে যেকোনো ধরনের সভা, মিছিল নিষিদ্ধ করে। ৪ সেপ্টেম্বর সংঘর্ষে আহত একজন পরবর্তীতে মারা যান।

### জুম্মা বিক্ষোভ
২০ সেপ্টেম্বর, *[[জুম্ম জনগোষ্ঠী|জুম্ম]]* ছাত্রদের একটি সংগঠন রাজু ভাস্কর্য থেকে শাহবাগ পর্যন্ত মিছিল করে, খাগড়াছড়িতে সম্প্রতি ঘটে যাওয়া হামলার প্রতিবাদে।

### রাষ্ট্রপতির পদত্যাগ আন্দোলন

২০২৪ সালের অক্টোবর মাসে, *[[মানবজমিন]]* পত্রিকার প্রধান সম্পাদক মতিউর রহমান চৌধুরীর সঙ্গে আলাপচারিতায় রাষ্ট্রপতি মোহাম্মদ সাহাবুদ্দিন বলেছিলেন,

তিনি বর্তমান সংবিধান অনুযায়ী প্রধানমন্ত্রী শেখ হাসিনার পদত্যাগ এবং অন্তর্বর্তী সরকারের বৈধতা নিয়ে উদ্বেগের কথা বলেন।

রাষ্ট্রপতির ওই মন্তব্যের পর দেশজুড়ে তার পদত্যাগ দাবিতে বিক্ষোভ শুরু হয়। অন্তর্বর্তী সরকারের আইন, বিচার ও সংসদ বিষয়ক উপদেষ্টা আসিফ নজরুল বলেন, "রাষ্ট্রপতির এই বক্তব্য—যে তিনি শেখ হাসিনার পদত্যাগপত্র পাননি—এটি একটি মিথ্যা কথা এবং এটি তার শপথ ভঙ্গের সামিল।"

প্রধান উপদেষ্টার উপ-প্রেস সচিব অপূর্ব জাহাঙ্গীর ফরেন সার্ভিস একাডেমিতে এক প্রেস ব্রিফিংয়ে আইন উপদেষ্টার বক্তব্যের সাথে একমত পোষণ করে বলেন, 

যুব ও ক্রীড়া মন্ত্রণালয় এবং শ্রম ও কর্মসংস্থান মন্ত্রণালয়ের উপদেষ্টা আসিফ মাহমুদ ফেসবুক-এ পোস্ট দিয়ে জানান, প্রধানমন্ত্রী শেখ হাসিনা মৌখিকভাবে রাষ্ট্রপতির কাছে পদত্যাগের কথা জানিয়েছেন। তিনি আরও বলেন, শুরুতে তিনি বঙ্গভবন-এ লিখিত পদত্যাগপত্র দেওয়ার কথা থাকলেও গণভবন-এর আশেপাশে বিক্ষোভ শুরু হওয়ায় তাকে স্থান ত্যাগ করতে হয়। মাহমুদ এই পরিস্থিতিতে পদত্যাগের অর্থ ও প্রভাব নিয়েও প্রশ্ন তোলেন।

ইসলামী আন্দোলন বাংলাদেশ-এর উদ্যোগে সেগুনবাগিচায় এক গোলটেবিল আলোচনায়  বৈষম্যবিরোধী ছাত্র আন্দোলন-এর সমন্বয়ক সারজিস আলম বলেন, 
আরেকজন সমন্বয়ক হাসনাত আবদুল্লাহ সামাজিক মাধ্যমে লেখেন, "আওয়ামী লীগকে বিচারের মুখোমুখি করতে হবে, নতুন সংবিধান রচনা করতে হবে, হাসিনার শাসনামলে যারা দুর্নীতিতে যুক্ত ছিলেন—তাদের চাকরি থেকে বরখাস্ত করতে হবে, সব অবৈধ চুক্তি বাতিল করতে হবে এবং চুপ্পু (রাষ্ট্রপতি)-কে অবিলম্বে পদচ্যুত করতে হবে।"

জাতীয় নাগরিক কমিটির আহ্বায়ক নাসির উদ্দিন পাটোয়ারীও রাষ্ট্রপতি সাহাবুদ্দিনকে সমালোচনা করে বলেন, "চুপ্পু (রাষ্ট্রপতি) এই ফ্যাসিবাদী শাসনের অংশ। তার রাষ্ট্রপতি পদে থাকার অধিকার নেই। গণঅভ্যুত্থানের পর এই শাসনের কোনো উপাদানই আমরা থাকতে দেব না।"

## গুজব

ভারতীয় গণমাধ্যম, বিশেষ করে গোদি মিডিয়া খ্যাত ভারতীয় জনতা পার্টি-র ঘনিষ্ঠ, বাংলাদেশে চলমান গণঅভ্যুত্থানকে একটি ইসলামপন্থী-সমর্থিত সামরিক অভ্যুত্থান হিসেবে তুলে ধরে, যা নাকি ভারতের প্রতিদ্বন্দ্বী দেশ পাকিস্তান (তাদের গোয়েন্দা সংস্থার মাধ্যমে) ও চীন মিলে পরিকল্পনা করেছে।

শেখ হাসিনার পদত্যাগের পর, ভারতীয় গণমাধ্যমগুলো আন্দোলনকারী শিক্ষার্থীদের বদনাম করার চেষ্টা করে। তারা একতরফাভাবে একটি নির্দিষ্ট ঘটনাকে বড় করে তুলে ধরে—যেখানে একজন বিক্ষোভকারী গণভবন ভাঙচুর করে শেখ হাসিনার অন্তর্বাস জনসমক্ষে প্রদর্শন করেছিল।

## সংস্কার

১১ সেপ্টেম্বর ২০২৪ তারিখে প্রধান উপদেষ্টা মুহাম্মদ ইউনূস দেশকে নতুন করে গড়ে তোলা ও শাসনব্যবস্থায় সংস্কার আনার উদ্দেশ্যে কয়েকটি সংস্কার কমিশন গঠনের ঘোষণা দেন। এই কমিশনগুলোর উদ্দেশ্য ছিল আগের সরকারের রেখে যাওয়া পক্ষপাতদুষ্টতা দূর করে একটি স্বচ্ছ ও ভারসাম্যপূর্ণ প্রশাসন গঠন করা। এই কমিশনগুলোর মধ্যে রয়েছে,
#জনপ্রশাসন সংস্কার কমিশন
#দুর্নীতি দমন কমিশন সংস্কার কমিশন
#বিচার বিভাগ সংস্কার কমিশন
#পুলিশ সংস্কার কমিশন
#নির্বাচন ব্যবস্থা সংস্কার কমিশন
#সংবিধান সংস্কার কমিশন
#শ্রম খাত সংস্কার কমিশন
#নারী বিষয়ক সংস্কার কমিশন
#স্থানীয় সরকার সংস্কার কমিশন
#গণমাধ্যম সংস্কার কমিশন
#স্বাস্থ্য খাত সংস্কার কমিশন

## তদন্ত ও বিচার

২০২৪ সালের ১৩ আগস্ট ঢাকার একটি আদালতে সাবেক প্রধানমন্ত্রী শেখ হাসিনা ও সরকারের আরও ছয়জন কর্মকর্তার বিরুদ্ধে হত্যা মামলা দায়ের করা হয়। মামলাটি ১৯ জুলাইয়ের আন্দোলনের সময় এক দোকানদার নিহত হওয়ার ঘটনায় দায়ের করা হয়। অভিযুক্তদের মধ্যে রয়েছেন সাবেক স্বরাষ্ট্রমন্ত্রী আসাদুজ্জামান খান এবং সাবেক সড়ক পরিবহন ও সেতুমন্ত্রী এবং আওয়ামী লীগের সাধারণ সম্পাদক ওবায়দুল কাদের। সেদিনই বাংলাদেশ জাতীয়তাবাদী দল (বিএনপি) জাতিসংঘে একটি আনুষ্ঠানিক চিঠি পাঠিয়ে আন্দোলনের সময়কার হত্যাকাণ্ডগুলো নিয়ে আন্তর্জাতিক তদন্ত করার অনুরোধ জানায়।
১৪ আগস্ট প্রধান উপদেষ্টা মুহাম্মদ ইউনূস-এর সঙ্গে ফোনে আলাপে জাতিসংঘের মানবাধিকার প্রধান ভলকার তুর্ক জানান, এই তদন্ত "খুব শিগগিরই" শুরু হবে।

১৪ আগস্ট আন্দোলনের সময় নিহত এক শিক্ষার্থীর বাবা আন্তর্জাতিক অপরাধ ট্রাইব্যুনালে একটি আবেদন করেন। তিনি শেখ হাসিনা এবং আরও নয়জনের বিরুদ্ধে গণহত্যা ও মানবতাবিরোধী অপরাধের তদন্তের আবেদন করেন। অভিযুক্তদের মধ্যে ছিলেন ওবায়দুল কাদের ও আসাদুজ্জামান খান। মামলায় আওয়ামী লীগ ও তাদের সহযোগী সংগঠনগুলোকেও অভিযুক্ত করা হয়। আদালত সেদিনই তদন্ত শুরু করে।
৮ সেপ্টেম্বর আদালত শেখ হাসিনাকে দেশে ফিরিয়ে আনার (প্রত্যার্পণের) জন্য আইনি প্রক্রিয়া শুরু করে।
১৫ আগস্ট শেখ হাসিনা ও তার ঘনিষ্ঠ কয়েকজনের বিরুদ্ধে আরও দুটি হত্যা মামলা দায়ের করা হয়, যেখানে আন্দোলনের সময় দুজন নিহত হন।
১৬ আগস্ট চট্টগ্রামে ১৮ জুলাই আন্দোলনের সময় এক কলেজ শিক্ষার্থীর মৃত্যু নিয়ে শেখ হাসিনা, সাবেক শিক্ষামন্ত্রী মহিবুল হাসান চৌধুরী ও আরও কয়েকজনের বিরুদ্ধে আরেকটি হত্যা মামলা হয়।

১৭ আগস্ট সাবেক নৌপরিবহনমন্ত্রী খালিদ মাহমুদ চৌধুরী-এর বিরুদ্ধে ১৮ জুলাইয়ের শিক্ষার্থী আন্দোলনে হামলার অভিযোগ আনা হয়।
২৭ আগস্ট, শেখ হাসিনার আমলে গঠিত শিক্ষার্থী মৃত্যুর তদন্ত কমিটি ভেঙে দেয় অন্তর্বর্তীকালীন সরকার।

আন্তর্জাতিক অপরাধ ট্রাইব্যুনালের প্রধান প্রসিকিউটর মোহাম্মদ তাজুল ইসলাম জানান, তাদের প্রাথমিক তদন্তে দেখা গেছে আন্দোলন দমন করতে পুলিশের পোশাক পরা বিদেশিরা মাঠে ছিল।

এর পরের বছর, ২০২৫ সালের ১২ ফেব্রুয়ারি জাতিসংঘ বাংলাদেশের অভ্যুত্থান নিয়ে একটি তদন্ত প্রতিবেদন প্রকাশ করে। ওএইচসিএইচআর এই প্রতিবেদনটি তৈরি করে এবং তাতে বলা হয়, ২০২৪ সালের জুলাই-আগস্টের আন্দোলনে ব্যাপকভাবে মানবাধিকার লঙ্ঘন হয়েছে।
২৫০-র বেশি সাক্ষাৎকার ও ডিজিটাল প্রমাণের ভিত্তিতে তৈরি এই রিপোর্টে বলা হয়েছে, সাবেক সরকার মানবতাবিরোধী অপরাধ করেছে।

## জাতীয় নাগরিক পার্টির প্রতিষ্ঠা

২০২৫ সালের ২৮ ফেব্রুয়ারি জাতীয় নাগরিক পার্টি বা এনসিপি নামের একটি নতুন রাজনৈতিক দল গঠন করে ছাত্র–জনতার অভ্যুত্থানে নেতৃত্বে থাকা বৈষম্যবিরোধী ছাত্র আন্দোলন এবং জাতীয় নাগরিক কমিটি। এটি বাংলাদেশের ইতিহাসে প্রথম কোনো ছাত্রনেতৃত্বাধীন রাজনৈতিক দল হিসেবে আত্মপ্রকাশ করে।

আওয়ামী লীগ সরকার পতনের পর থেকেই একটি নতুন রাজনৈতিক দল গঠনের গুঞ্জন ওঠে। আন্দোলনের সময়, বৈষম্যবিরোধী ছাত্র আন্দোলনের নেতারা একটি ঘোষণাপত্রে নতুন রাজনৈতিক বন্দোবস্তের কথা বলেন। এরপর সেপ্টেম্বরে জাতীয় নাগরিক কমিটি গঠিত হয়, দেশের কাঠামো পুনর্গঠনের লক্ষ্য নিয়ে। ডিসেম্বরে ঘোষণা দেওয়া হয়, ২০২৫ সালের ফেব্রুয়ারিতে একটি নতুন দল গঠিত হবে এবং দেশের প্রতিটি থানায় কমিটি গঠনের উদ্যোগ নেওয়া হয়। ফেব্রুয়ারিতে বৈষম্যবিরোধী ছাত্র আন্দোলন এবং জাতীয় নাগরিক কমিটি চূড়ান্ত সিদ্ধান্ত নেয় নতুন রাজনৈতিক দল গঠনের বিষয়ে এবং ২৩–২৫ ফেব্রুয়ারির মধ্যে দল ঘোষণার পরিকল্পনা নেয়। অবশেষে ২৮ ফেব্রুয়ারি ২০২৫-এ দলটি আনুষ্ঠানিকভাবে আত্মপ্রকাশ করে। উপদেষ্টা নাহিদ ইসলাম অন্তর্বর্তী সরকার থেকে পদত্যাগ করে এই দলের আহ্বায়ক হিসেবে দায়িত্ব নেন।

## নির্বাচন

গণঅভ্যুত্থানের এক বছর পূর্তির দিনে অর্থাৎ ৫ আগস্ট ২০২৫ তারিখে প্রধান উপদেষ্টা আনুষ্ঠানিক ঘোষণা দেন ২০২৬ সালের ফেব্রুয়ারী মাসে পরবর্তী নির্বাচন অনুষ্ঠিত হবে। 
নির্বাচন কমিশন তফসিল ঘোষণা করে ১১ ডিসেম্বর ২০২৫, যেখানে উল্লেখ করা হয় ১২ ফেব্রুয়ারী, ২০২৬ তারিখে ত্রয়োদশ জাতীয় সংসদ নির্বাচন অনুষ্ঠিত হবে। এক ই দিনে সংবিধান সংস্কারের লক্ষ্যে গণভোট অনুষ্ঠিত হওয়ার কথা রয়েছে।
২০২৬ সালের ১২ই ফেব্রুয়ারী ১৩ তম জাতীয় সংসদ নির্বাচন ও গণভোট অনুষ্ঠিত হয়। দুই-তৃতীয়াংশ সংখ্যাগরিষ্ঠতা নিয়ে বিএনপি বিজয় লাভ করে এবং তারেক রহমান প্রধানমন্ত্রী নির্বাচিত হন। গণভোটে ৬৯% মানুষ হ্যা ভোটের পক্ষে রায় দেয়।

## আরও দেখুন
* ছাত্র–জনতার অভ্যুত্থানের ঘটনাপ্রবাহ
* ছাত্র–জনতার অভ্যুত্থান পরবর্তী সহিংসতা
* ছাত্র–জনতার অভ্যুত্থানে নিহতদের তালিকা

## তথ্যসূত্র

বিষয়শ্রেণী:ছাত্র–জনতার অভ্যুত্থানের পরিণাম
বিষয়শ্রেণী:২০২৫-এ রাজনীতি
বিষয়শ্রেণী:২০২৪-এ রাজনীতি
বিষয়শ্রেণী:বাংলাদেশ আওয়ামী লীগের কেলেঙ্কারি